সরাসরি আমি কখনো মাঠে নামি নি এবং ২০০১-এর পরে আপনারা যখন অন্তত আন্তর্জাতিকভাবে সরাসরি জনমত তৈরির চেষ্টা করছেন, তখন বেদনাবিষে আচ্ছন্ন হয়ে দেখেছি কিভাবে নিষ্প্রতিমা পূজামণ্ডপ অদ্ভুত সুররিয়ারিস্টিক চালচিত্র তৈরি করে। তারও আগে ১৯৯১-এও সরাসরিই অনেকটা শিকার হয়েছি সাম্প্রদায়িকতার। আর, আজও নষ্ট রাজনীতি, নগ্ন ও প্রকাশ্য সাম্প্রদায়িকতা, সনদধারী জ্ঞানহীন শিক্ষার বড়াই আর আত্মম্ভরিতার চর্চা থেকে দূরে থাকতে চাই, আর খুব সামান্য লড়াই করে যাই অন্যভাবে। নতুন প্রজন্মের কাছে অসহনশীলতার চর্চা দূর করার আহ্বান জানিয়ে। কারণ, মনে করি, জন স্টুয়ার্ট মিলের মতে ‘প্রচুরতম লোকের প্রভূততম সুখসাধন’ করতে গেলে জ্ঞান, বিবেক এবং সহনশীলতা জরুরি। আপনারা যখন কাণ্ড বেয়ে, পাতার পর ফুলের সৌন্দর্য উপভোগ করছেন বা অন্যকে তা দেখানোর চেষ্টা করছেন, তখনও আমি মূলেই।